Skoolseun gee onderwyseres vuishou in die gesigŉ Johannesburgse laerskoolleerling het glo Dinsdag ŉ onderwyseres by Laerskool Jim Fouché in Brixton met ŉ vuis in die gesig geslaan, het Beeld Woensdag berig. Die seun (14) het na bewering vir Zascia Hakkesteeg (41), departementshoof van opvoedkundige opleiding by die skool, in haar klaskamer aangerand ná sy hom gevra het om ’n trui, wat nie deel van die skooluniform is nie, uit te trek. Die polisie is ontbied en die seun is na die Brixton-polisiekantoor geneem waar ’n saak van aanranding aanhangig gemaak is. Ao. Gordon Billings, ŉ polisiewoordvoerder, het gesê die seun is Dinsdagmiddag deur sy ma huis toe geneem. Gershwin Chuenyane, woordvoerder van die Gautengse departement van onderwys, het gesê die seun is vir sewe dae geskors, hangende ’n formele tugverhoor. Dié is die derde voorval in die afgelope tyd waar ŉ leerling ŉ onderwyser aanval. Maroela Media het op 20 September berig dat ŉ onderwyser van Hoërskool Sasolburg in die Vrystaat deur ŉ leerling by die skool geskiet is. Lees meer hier. Die Sasolburg-aanval het gevolg skaars twee dae nadat ŉ graad 8-leerder aan die Hoërskool Glenvista in Johannesburg ŉ onderwyser met ŉ besemstok aangeval het. ŉ Video van dié aanval is op YouTube gelaai. Klik hier vir meer inligting en om die video te sien. – SAPA